**KAPOSVÁR MEGYEI JOGÚ VÁROS**

**POLGÁRMESTERE**

**ELŐTERJESZTÉS**

**Környezeti vizsgálat dokumentációjának elfogadásáról**

**az „M13/14” jelű településrendezési terv módosítás kapcsán**

Az *egyes tervek, illetve programok környezeti vizsgálatáról szóló* 2/2005. (I. 11.) Kormányrendelet (továbbiakban: Kr.) 10. §-a a környezet védelmének általános szabályairól szóló 1995. évi LIII. törvényben nevesített környezetre várhatóan jelentős hatást gyakorló, külön jogszabályban meghatározott tervek, illetve programok elfogadását a Közgyűlés hatáskörébe utalta. A Közgyűlés az említett hatáskört a Közgyűlés és Szervei Szervezeti és Működési Szabályzatáról szóló 85/2012. (XII. 17.) önkormányzati rendelet 6. melléklet f/9. pontjával a Városfejlesztési Környezetvédelmi és Műszaki Bizottságra ruházta át.

Az előterjesztés a ***Magyar Közút NZrt. kaposvári üzemmérnöksége*** *(Dombóvári úti telephely)* építési előírásainak módosítása vonatkozásában készült környezeti értékelés dokumentációjának elfogadásáról, illetve a lefolytatott környezeti vizsgálat lezárásáról szól.

A Kr. 4.§ (2) bekezdése alapján: A döntéshez a kidolgozó kikéri a Kr. 3. számú mellékletben meghatározott környezet védelméért felelős közigazgatási szervek véleményét arról, hogy a hatáskörükbe tartozó környezet- vagy természetvédelmi szakterületet illetően várható-e jelentős környezeti hatás.

A kidolgozónak a **terv**, illetve program **tervezetét a környezeti értékeléssel**, valamint legalább a **környezeti vizsgálat során kapott vélemények és észrevételek összegzésével** együtt kell benyújtania az elfogadó közigazgatási szerv felé. A terv, illetve program elfogadásakor, illetőleg előterjesztésekor figyelembe kell venni a környezeti értékelést, valamint a környezeti vizsgálat során kapott véleményeket és észrevételeket.

A Kaposvár **M13/14-2017/OTÉK** jelű településrendezési eszközök módosítása tárgyalásos eljárásban folytatott államigazgatási eljárás kapcsán a környezeti értékelés dokumentációjának nyilvánossága 2018. február 9. - 2018. március 11-ig biztosítva volt az önkormányzat honlapján és hirdetőtábláján. A véleményezéssel kapcsolatos felhívás meghirdetésre került a helyi lapban és TV-ben.

A partnerségi egyeztetés során a környezeti értékeléssel kapcsolatban észrevétel, javaslat nem érkezett. A környezeti értékelés dokumentációját, valamint a nyilvánosságra hozatal illetve a Kr. szerinti környezet védelméért felelős közigazgatási szervek véleményét összefoglaló jegyzőkönyvet az előterjesztés 1. melléklete tartalmazza, a dokumentáció az előterjesztés 2. melléklete, amit terjedelme miatt külön pdf mellékletként csatolunk.

Jelen előterjesztés tárgya a környezeti értékelésre érkezett vélemények összefoglalása és ennek alapján a kiegészített dokumentáció elfogadása.

Fentiek alapján a Kr. 8.§ (3)–(5) bekezdése, valamint a 10.§ alapján a környezeti értékelés véleményezését lezárásra, valamint a mellékelt környezeti értékelés dokumentációját elfogadásra javasolom.

**Kaposvár, 2018. március 14.**

**Szita Károly**

polgármester

**HATÁROZATI JAVASLAT:**

Kaposvár Megyei Jogú Város Közgyűlésének Városfejlesztési, Környezetvédelmi és Műszaki Bizottsága átruházott hatáskörében megtárgyalta az M13/14 jelű településrendezési terv kapcsán, a Környezeti vizsgálat dokumentációjának elfogadásáról szóló előterjesztést és úgy döntött, hogy a beérkezett véleményeket összefoglaló jegyzőkönyv alapján kiegészített környezeti értékelés dokumentációját elfogadja.

Felelős: Szita Károly polgármester

Közreműködik: L. Balogh Krisztina városi főépítész

 Határidő: azonnal

*1.melléklet*

**ÖSSZEFOGLALÓ JEGYZŐKÖNYV A BEÉRKEZETT VÉLEMÉNYEKRŐL**

**KÖRNYEZETI ÉRTÉKELÉS TEKINTETÉBEN**

Kaposvár Város Településrendezési Terve „M13-14/2017-OTÉK” jelű módosítás kapcsán a 2/2005. (I.11.) Korm. rendeletben szabályozottak szerint környezeti értékelést készíttettünk. A hivatkozott Korm. rendelet 3. melléklet II. pontjában meghatározott környezet védelméért felelős közigazgatási szerveket megkerestük, hogy a környezeti értékelésre vonatkozó észrevételeiket véleményeiket tegyék meg. A dokumentáció nyilvánosságra hozatala szintén megtörtént.

Az eljárás során kiértesített közigazgatási szervek az alábbiak szerint nyilatkoztak:

|  |  |
| --- | --- |
|  | ***Környezeti értékelésre tett észrevétele:*** |
| Somogy Megyei Kormányhivatal Kormánymegbízotti Kabinet Állami főépítész | ***SOD/08/128-2/2018.*** | ***tett*** |
| Somogy Megyei Kormányhivatal Kaposvári Járási Hivatal Agrárügyi és Környezetvédelmi Főosztály Természetvédelmi Osztály | ***SO-04Z/TO/23-4/2018.*** | ***tett*** |
| Duna-Dráva Nemzeti Park Igazgatósága | ***DDNPI/664-3/2018.*** | ***nem tett*** |
| Somogy Megyei Kormányhivatal Népegészségügyi Főosztály | ***SO/NEF/0002-4/2018*** | ***nem tett*** |
| Dél-dunántúli Vízügyi Igazgatóság | ***KÖZP-02903-0003/2018*** | ***nem tett*** |
| Baranya Megyei Katasztrófavédelmi Igazgatóság | ***35200/10-27/2018.ált*** | ***nem tett*** |
| Budapest Főváros Kormányhivatala | ***BP/1006/43-2/2018*** | ***nem tett*** |
| Baranya Megyei Kormányhivatal Hatósági Főosztály Bányászati Osztály |  ***PBK/365-2/2018.*** |  ***nem tett*** |

A környezeti értékelés dokumentációja 2018. február 9-től. - 2018. március 11-ig nyilvánosan hozzáférhető volt a város honlapján és a polgármesteri hivatal hirdetőtábláján. A környezetvédelemért felelős közigazgatási szervek véleményét és az arra adott tervezői válaszokat az alábbiakban ismertetjük, egyéb vélemény, észrevétel nem érkezett.

**Somogy Megyei Kormányhivatal Kormánymegbízotti Kabinet Állami főépítész**

„A környezeti vizsgálathoz és értékeléshez készült munkarészt áttekintve, az abban foglaltakkal kapcsolatban az alábbi észrevételeket tesszük.

A dokumentáció ismerteti a környezeti értékelés folyamatát, a várható környezetet érő hatásokat, a módosítás az értékelés szerint további jelentős negatív környezeti hatást nem okoz a dokumentáció megállapítása szerint.

Kérjük a tartalomjegyzéket dokumentáció tartalmának megfelelően pontosítani.

Tervezői válasz:

A tartalomjegyzék pontosítása megtörtént.

**Somogy Megyei Kormányhivatal Kaposvári Járási Hivatal Agrárügyi és Környezetvédelmi Főosztály Természetvédelmi Osztály**

 „A Járási Hivatal a vonatkozó környezeti értékelés (vizsgálat) dokumentációjával kapcsolatban észrevételt, kifogást nem tesz.

 Ugyanis nem feltételezhető (a Járási Hivatal hatáskörébe tartozóan vizsgálni kötelező) jelentős környezeti hatás a tervezett településrendezési eszközök módosítása, illetve azzal építés-jogilag lehetővé váló, realizálható területhasználatok tekintetében.

 Azonban a Járási Hivatal felhívja a figyelmet, hogy a tárgy szerinti módosítással érintett mérnökségi telep növelése új zajforrások létesülését eredményezheti.

 A környezeti zaj és rezgésterhelési határértékek megállapításáról szóló 27/2008. (XII.3.) KvVM-EüM együttes rendelet 1. számú mellékleteiben előírt zajterhelési határértékeknek teljesülniük kell a bővített telephelyi területtől déli irányban – közelítően 50 m-re-lévő „Lf” besorolású falusias lakóterületen (Zöldfa utca) elhelyezkedő védendő létesítmények homlokzata előtt 2 m-re. A határértékek betartását a zajforrások üzemeltetőjének kell biztosítania.

 A benyújtott környezeti vizsgálat dokumentáció 4.1.2. „zaj-és rezgésvédelem” fejezetében pontosítani javasolt a mérnökségi telep és a védendő létesítmények távolságára vonatkozó adat („100 m-nél jóval távolabb található védendő létesítmény”). Ugyanis, a Kaposvári Mérnökségi Telep által üzemeltetni kívánt 3520/2 helyrajzi szám alatti ingatlan délkeleti sarka és a Kaposvár, Zöldfa utca 3389 helyrajzi szám alatti lakóépület „Lke” besorolású kertvárosi lakóterület védendő homlokzata közötti távolság helyesen ~ 50 m.”

Tervezői válasz:

A javasolt pontosítás átvezetésre került.

KAPOSVÁR, 2018. március 13.

|  |  |
| --- | --- |
|  |  |
| **L. Balogh Krisztina**városi főépítészTT 14-0007/2012 | **Szita Károly**Polgármester |